J. Richter, poslanec: (2008-05-14):
Účelom zákona, ktorý predkladá vláda na dnešné rokovanie Národnej rady, je predovšetkým vytvoriť podmienky pre zaistenie bezpečnosti a plynulosti cestnej premávky v Slovenskej republike, ale, a to podčiarkujem, aj vymožiteľnosť práva. V záujme ochrany života a zdravia osôb a majetku a zaistenia bezpečnosti a plynulosti cestnej premávky je potrebné právne regulovať správanie účastníkov cestnej premávky. Zákonom sa preto ustanovujú pravidlá správania, akými sú povinné riadiť sa všetky osoby, ktoré užívajú cesty. Základnou povinnosťou všetkých účastníkov cestnej premávky je správať sa tak, aby neohrozili bezpečnosť a plynulosť cestnej premávky. Ide o základné pravidlo správania. Toto predmetný návrh zákona jednoznačne napĺňa. Na prvý pohľad do parlamentu je predložený návrh prísnejšieho cestného zákona, a to aj keď štatistiky hovoria o tom, že nehodovosť všeobecne klesá. Veď medziročný pokles nehôd v rokoch 2006 – 2007 je takmer o 1 000 nehôd, čo je však alarmujúce. A prečo je možno tvrdšia tá novela, je, že stúpa medziročne počet usmrtených pri dopravných nehodách, konkrétne medzi rokmi 2006 – 2007 je to 48 osôb. To znamená, že keď je aj tá bilancia priaznivejšia, Európska komisia vytýčila a vláda zahrnula do svojho Programového vyhlásenia ambíciu znížiť do roku 2010 počet usmrtených na cestách o polovicu. A treba povedať, že aj možno doteraz ten platný zákon istým spôsobom prispel k tomu, že sa táto úloha doteraz nedarí realizovať. Preto jednoducho potrebujeme nový zákon, ktorý bude reagovať na aktuálnosť doby, lebo na cestách pribudlo veľa automobilov a problémov, ktoré je potrebné odstupom času riešiť. Myslím si, že nový návrh cestného zákona prešiel rozsiahlou celospoločenskou diskusiou. Môže sa síce polemizovať o tom, či bola krátka, dlhá. Každopádne bola možno tak dlhá, ako nebola dlhá pred žiadnym zákonom, ktorý v tomto volebnom období v parlamente bol prerokovaný. Totiž jednoducho cesty, cestná doprava, bezpečnosť na cestách sa dotýka veľmi širokého okruhu ľudí, či už priamo alebo nepriamo sa tu dá hovoriť, skoro o každom občanovi. Aj podľa prieskumov verejnej mienky sú od neho očakávané každopádne bezpečnejšie cesty, čo je pozitívne. Takto to hodnotí aj 70 % respondentov renomovaných prieskumov, ktoré k tejto téme boli uskutočnené. Každopádne možno konštatovať, že je očakávaný, že je potrebný a že je verejnosťou aj žiadaný. Návrh zákona predpokladá, a tu čiastočne reagujem aj na vystúpenie pána poslanca Šimka, väčšie právomoci obecných polícií v oblasti riešenia priestupkov v blokovom konaní, pri dopravných značkách zákazu státia, zastavenia a zákazu vjazdu (porušenie predpisov). Dáva však zároveň jasnú odpoveď aj na volanie obecných polícií po ešte väčších právomociach. Poslaním obecných polícií je chrániť verejný poriadok, a nie suplovať úlohu dopravnej polície. Dôležitú tému ohľadom bezpečnosti cestnej premávky otvoril, zhodou okolností to bolo aj vo včerajších médiách, myslím, denník Pravda. A to je otázka jazdy bez vodičského oprávnenia. Len v roku 2007 bolo 794 dopravných nehôd spôsobených vodičmi nevodičmi. Ja si osobne myslím, že aj k tejto problematike, ktorá bola veľmi široko prediskutovaná pri príprave tohto zákona, sa budeme musieť vrátiť. A možno budeme musieť nájsť aj trošku iné formulácie a uplatnenie aj v zmene Trestného zákona. Myslím si, a v tom sa asi zhodneme, že tento zákon by nemal mať len politický rozmer, ale najmä praktický s cieľom naplniť základný cieľ, ktorým je väčšia bezpečnosť na cestách. Z tohto pohľadu ma dosť mrzia tie silné slová, ktoré tu v rozprave, v rozprave padli. Každopádne chcem však povedať, že je pre mňa dosť prekvapujúca kritika pána poslanca Pada ohľadom celoročného svietenia. Pán poslanec, povedal som to už pri vašej poslaneckej novele, zopakujem to, vy ako predchádzajúci a posledný minister vnútra ste mali všetky nástroje na to, aby ste túto novelu ako vládnu predložili. Nestalo sa tak. Predložili ste ju ako poslaneckú novelu krátko po nástupe novej vlády ako opozičný poslanec. Chcem povedať jednu vec. Z tohto pohľadu to vidím ako neúprimné a zavádzajúce. Skôr to vnímam ako síce oneskorene podané, ale ako sebakritiku a zodpovednosť osobnú za nepredloženie zákona v predchádzajúcom období. V roku 2006 ako minister vnútra ste nekonali. To povedal minister Kaliňák a ja s ním v plnej miere súhlasím. Z pohľadu legislatívy a zabezpečenia dopravy sme boli skoro na chvoste Európskej únie, a to možno aj vašou zásluhou, páni z opozície, pretože ste v predchádzajúcom volebnom období nekonali. Ale tento zákon nás k Európe výrazne približuje. Dôležité je, že nie je postavený len na nejakej ďalšej represii, ale má ambíciu skôr, ja to nazvem, trestať múdrosťou, ako napr. absolvovať doškoľovací kurz pre tých, ktorí zabudli jednotlivé paragrafy cestných vyhlášok. Pripomínam, že aj také vyspelé európske krajiny, ako je napr. Francúzsko a Nemecko, v súčasnosti sprísňujú pravidlá cestnej premávky vrátane zvýšenia sankčných postihov. Aj preto odporúčam, aby sme ho schválili do druhého čítania. A jednoznačne nielen ako spravodajca, ale aj v mene klubu Smeru – sociálnej demokracie mu vyslovujem podporu. Zároveň však tlmočím pripravenosť podporiť pozmeňujúce návrhy, ktoré budú vylepšovať účel zákona. A to je zvýšenie bezpečnosti cestnej premávky, ale aj využiteľnosť práva. Ďakujem za pozornosť.